KOMISIJOS REGLAMENTAS (EB) Nr. 466/2008
2008 m. gegužės 28 d.
kuriuo nustatomi bandymų ir informavimo reikalavimai tam tikrų prioritetinių medžiagų importuotojams ir gamintojams pagal Tarybos reglamentą (EEB) Nr. 793/93 dėl esančių medžiagų rizikos įvertinimo ir kontrolės
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. kovo 23 d. Tarybos reglamentą (EEB) Nr. 793/93 dėl esamų medžiagų rizikos įvertinimo ir kontrolės (1), ypač į jo 10 straipsnio 2 dalį,
kadangi:
(1)
Valstybių narių pagal Reglamento (EEB) Nr. 793/93 10 straipsnio 1 dalį paskirtos valstybės pranešėjos įvertino gamintojų ir importuotojų pateiktą informaciją apie tam tikras prioritetines medžiagas. Pasitarusios su tais gamintojais ir importuotojais, valstybės pranešėjos nustatė, kad siekiant įvertinti riziką būtina reikalauti, kad gamintojai ir importuotojai pateiktų išsamesnės informacijos ir atliktų papildomus tyrimus.
(2)
Aptariamų medžiagų įvertinimui reikalingos informacijos neįmanoma gauti iš ankstesnių gamintojų arba importuotojų. Gamintojai ir importuotojai, vadovaudamiesi Reglamento (EEB) Nr. 793/93 10 straipsnio 5 dalimi, patikrino ir nustatė, kad tyrimų su gyvūnais negalima pakeisti arba sumažinti naudojant kitokius metodus.
(3)
Todėl tikslinga reikalauti, kad prioritetinių medžiagų gamintojai ir importuotojai pateiktų išsamesnės informacijos ir atliktų papildomus tų medžiagų tyrimus. Atliekant tuos tyrimus reikėtų naudotis protokolais, kuriuos valstybės pranešėjos pateikė Komisijai.
(4)
Šio reglamento nuostatos atitinka pagal Reglamento (EEB) Nr. 793/93 15 straipsnį įsteigto komiteto nuomonę,
PRIĖMĖ ŠĮ REGLAMENTĄ:
1 straipsnis
Priede išvardytų medžiagų gamintojai ir importuotojai, pateikę informaciją, kaip reikalaujama Reglamento (EEB) Nr. 793/93 3, 4, 7 ir 9 straipsniuose, pateikia priede nurodytą informaciją ir atlieka priede nurodytus tyrimus bei pateikia jų rezultatus atitinkamoms valstybėms pranešėjoms.
Tyrimai atliekami vadovaujantis pranešėjų nurodytais protokolais.
Rezultatai pateikiami per priede nustatytą terminą.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2008 m. gegužės 28 d.